DOI: 10.14457/tu.the.2023.834
title: ปัจจัยที่ส่งผลต่อการตัดสินใจใช้บริการเปิดบัญชีเงินฝาก (e-saving) ผ่านระบบอิเล็กทรอนิกส์กับธนาคารพาณิชย์ของผู้ใช้บริการในเขตกรุงเทพมหานครและปริมณฑล

description: ปัจจุบันเทคโนโลยีเข้ามามีบทบาทต่อการดำเนินชีวิตประจำวันของผู้คนในหลายด้าน ส่งผลให้พฤติกรรมของผู้คนเปลี่ยนแปลงไปมาก กลุ่มธุรกิจของธนาคารพาณิชย์ก็ต้องมีการปรับเปลี่ยนรูปแบบการทำงานเช่นเดียวกัน เพื่อให้ธุรกิจจยู่รอดภายใต้การแข่งขันกันที่สูงขึ้นอย่างต่อเนื่อง ทำให้ธนาคารพาณิชย์ในประเทศไทยต้องพัฒนาแพลตฟอร์มของตัวเอง และมีกลยุทธ์ที่ใช้ในการแข่งขันทั้งกับผู้เล่นในตลาดรายเดิม และผู้ให้บริการทางการเงินที่ไม่ใช่สถาบันการเงิน (Non-bank) ที่จะเข้ามาเป็นคู่แข่งรายใหม่ ทำให้ธนาคารพาณิชย์มีการปรับตัวโดยการทำธุรกรรมทางการเงินเปลี่ยนเป็นรูปแบบดิจิทัล ไม่ว่าจะเป็น Internet Banking และ Mobile Banking ซึ่งมีการพัฒนาและเติบโตอย่างรวดเร็ว ทำให้ทุกธนาคารเริ่มหันมาลงทุนในผลิตภัณฑ์ที่เป็น Digital Banking กันมากขึ้น เพื่อให้สามารถส่งมอบบริการทางการเงินผ่านแพลตฟอร์มดิจิทัลต่างๆ เพื่อที่จะสามารถให้บริการทางการเงินได้ตรงกับความต้องการผู้บริโภค ธนาคารจึงจำเป็นต้องพยายามเข้าไปอยู่ในทุกที่ที่มีลูกค้า และแทรกซึมเข้าไปเป็นส่วนหนึ่งในการใช้ชีวิตของผู้บริโภค โดย “ธุรกิจธนาคารพาณิชย์” ก็เป็นอีกหนึ่งธุรกิจที่ผู้บริโภคต่างหันมาใช้บริการผ่านช่องทางออนไลน์มากขึ้นอย่างเห็นได้ชัดดังนั้น อีกหนึ่งบริการทางการเงินของธนาคารพาณิชย์ที่นำเอาเทคโนโลยีเข้ามามีส่วนช่วยให้ผู้บริโภคสะดวกสบายในการใช้งานมากขึ้น นั่นคือ รูปแบบเงินฝากที่เป็นบัญชีเงินฝากดิจิทัล หรือ บัญชี e-Saving เป็นบริการประเภทบัญชีเงินฝากออมทรัพย์ที่สามารถเปิดบัญชีได้ด้วยตนเองผ่านแอปพลิเคชันของธนาคารผู้ให้บริการ โดยไม่ต้องไปที่สาขา อีกทั้ง เงินฝากเป็นส่วนสำคัญของธนาคาร เนื่องด้วยธนาคารมีบทบาทหน้าที่เป็นตัวกลางในการระดมเงินฝาก และนำเงินไปปล่อยกู้ให้กับธุรกิจที่ต้องการใช้เงิน ธนาคารพาณิชย์ถือเป็นแหล่งเงินกู้ที่มีความสำคัญในการช่วยขับเคลื่อนระบบเศรษฐกิจของประเทศไทยจึงทำให้ผู้วิจัยมีความสนใจที่จะศึกษาเกี่ยวกับปัจจัยที่ส่งผลต่อการตัดสินใจใช้บริการเปิดบัญชีเงินฝาก (e-Saving) ผ่านระบบอิเล็กทรอนิกส์กับธนาคารพาณิชย์ของผู้ใช้บริการในเขตกรุงเทพมหานคร และปริมณฑล เพื่อที่จะได้ทราบว่ามีปัจจัยใดบ้างที่ส่งผลต่อการตัดสินใจใช้บริการของผู้บริโภค ประกอบด้วยปัจจัยด้านประชากรศาสตร์ ปัจจัยด้านส่วนประสมทางการตลาด (4P’s) และปัจจัยด้านการยอมรับเทคโนโลยีสำหรับวัตถุประสงค์ของงานวิจัย คือ เพื่อทำการศึกษาปัจจัยด้านประชากรศาสตร์ ได้แก่ เพศ อายุ ระดับการศึกษา อาชีพ รายได้เฉลี่ยต่อเดือน และ ปัจจัยด้านส่วนประสมทางการตลาด (4P’s) ได้แก่ ผลิตภัณฑ์ ราคา ช่องทางการจัดจำหน่าย การส่งเสริมการตลาด รวมถึงปัจจัยด้านการยอมรับเทคโนโลยี ได้แก่ การรับรู้ถึงความง่ายในการใช้งาน การรับรู้ถึงประโยชน์ในการใช้งาน ที่ส่งผลต่อการตัดสินใจใช้บริการเปิดบัญชีเงินฝาก (e-Saving) ผ่านระบบอิเล็กทรอนิกส์กับธนาคารพาณิชย์ของผู้ใช้บริการในเขตกรุงเทพมหานคร และปริมณฑล เพื่อเป็นแนวทางให้กับธนาคารพาณิชย์ หรือหน่วยงานที่เกี่ยวข้องนำผลการวิจัยไปใช้ประโยชน์ต่างๆ ไม่ว่าจะเป็น การนำไปพัฒนา หรือปรับปรุงรูปแบบการบริการต่างๆ ผ่านทางระบบอิเล็กทรอนิกส์ให้ตรงกับความต้องการของลูกค้าได้มากขึ้น จะช่วยให้สามารถดึงดูดลูกค้ารายใหม่มาใช้บริการ เป็นการขยายฐานลูกค้าของธนาคาร หรือจะนำไปวางแผนและพัฒนากลยุทธ์เพื่อสร้างความได้เปรียบทางการแข่งขันได้ดียิ่งขึ้น โดยข้อมูลจากแบบสอบถามที่ผ่านการคัดกรองมีทั้งสิ้น 400 ชุดผลการวิจัยพบว่า ปัจจัยด้านประชากรศาสตร์ ได้แก่ ปัจจัยด้ายนอาชีพที่แตกต่างกันจะส่งผลต่อการตัดสินใจใช้บริการเปิดบัญชีเงินฝาก (e-Saving) ผ่านระบบอิเล็กทรอนิกส์กับธนาคารพาณิชย์ของผู้ใช้บริการในเขตกรุงเทพมหานคร และปริมณฑล ที่แตกต่างกัน และปัจจัยด้านการยอมรับเทคโนโลยี ได้แก่ การรับรู้ถึงความง่ายในการใช้งาน การรับรู้ถึงประโยชน์ในการใช้งาน มีผลต่อการตัดสินใจใช้บริการเปิดบัญชีเงินฝาก (e-Saving) ผ่านระบบอิเล็กทรอนิกส์กับธนาคารพาณิชย์ของผู้ใช้บริการในเขตกรุงเทพมหานคร และปริมณฑล ที่ระดับนัยสำคัญทางสถิติ 0.05